钦定古今图书集成/明伦汇编/氏族典/第125卷 > 陈友定
## 钦定古今图书集成/明伦汇编/氏族典/第125卷 > 陈友定

按《明外史陈友定传》：“友定，一名有定，字安国，福清人，
徙居汀之清流，世业农。为人沈勇，喜游侠，乡里皆畏
服之。至正中，汀州府判蔡公安至清流，募民兵讨贼。
友定应募。公安使掌所募兵，署为黄土砦巡检，讨平
诸山寨，进清流县尹。陈友谅遣邓克明陷汀、邵，略杉
关。行省授友定汀州路总管御之，大捷。逾年，克明复”
取汀州，急攻建宁。守将完者帖木儿檄友定入援，连
破贼，悉复所失郡县。行省上其功第一，进参知政事。
已，置分省于延平，以友定为平章。于是友定尽有福
建八郡之地，数招致文学知名士，留置幕下。然颇任
威福，所属违令者，辄承制诛窜不绝。漳州守将罗良
心不平，以书责之。友定怒，以兵诛良。于是友定威振
八闽，然事元未尝失臣节。太祖既定婺州，与友定接
境。友定侵处州，参政胡深击走之。进攻建宁，友定以
锐师夹击，深兵败，被执，死之。太祖既平方国珍，即发
兵伐友定，别遣使至延平招谕友定。友定置酒，大会
诸将及宾客，杀明使者，沥其血酒瓮中，与众酌饮之。
酒酣，誓于众曰：“吾曹并受元厚恩，有不以死拒者，身
磔妻子戮。”遂巡视福州、环州城，严兵为拒守计。及汤
和等进攻延平，友定谋于众曰：“敌兵方锐，难于争锋，
不如持久困之。”诸将请战，不许。数请不已。友定疑所
部叛，杀萧院判，军士多出降。会军器局灾，城中炮声
震地，明师知有变，急攻城。友定呼其属诀曰：“大事已
去，吾一死报国，诸君努力！”因退人省堂，衣冠北面再
拜，仰药死。所部争开城门纳明师。师入，趋视友定，犹
未绝也。舁出水东门，适天大雷雨，友定复苏，遂械送
京师。入见，帝诘之，友定厉声曰：“国破家亡，死耳，尚何
言！”遂并其子海杀之。